Υλικό Φυσικής-Χημείας	Ορμή
Ένα άνοιγμα διακόπτη και ένα ΗΜΚ.
Βγήκα για περπάτημα στην παραλία Φαλήρου. Ο ουρανός μισοσυννεφιασμένος, με άσπρα και μαύρα σύννεφα και η θάλασσα να  αλλάζει χρωματισμούς…
Και το μυαλό σου να μην θέλει να ξεκολλήσει από το ερώτημα του Τάσου!
Μεταφέρω λοιπόν κάποιες σκέψεις που έκανα, βάζοντάς τις σε μια σειρά.
Έστω το παρακάτω κύκλωμα. Τι θα γίνει αν ανοίξουμε το διακόπτη;


Γράφουμε τη διαφορική –Ldi/dt-iR=0 η λύση της οποίας δίνει i=Ιe-Rt/L και λέμε ότι η ενέργεια του πηνίου μετατρέπεται σε θερμική στον αντιστάτη. Ξεχάσαμε κάτι; Ναι. «Ξεχάσαμε» ότι καθώς θα μειώνεται η ένταση του ρεύματος, θα συνοδεύεται από μείωση της έντασης του μαγνητικού πεδίου, που με την σειρά της θα είναι αιτία για την εμφάνιση ενός χρονικά μεταβαλλόμενου ηλεκτρικού πεδίου, το οποίο ως χρονικά μεταβαλλόμενο θα γεννήσει ένα μαγνητικό… Που σημαίνει εκπομπή ενός ηλεκτρομαγνητικού κύματος!
Γιατί το ξεχάσαμε; Γιατί ο ρυθμός μεταβολής της έντασης είναι «μικρός» και η ενέργεια που τελικά ακτινοβολείται είναι ασήμαντη και την παραλείπουμε.
Ερχόμαστε τώρα στο παρακάτω κύκλωμα:


Γράφουμε τη διαφορική –Ldi/dt-q/C=0 ή Ld2q/dt2+(1/C)q=0 και φύγαμε για ηλεκτρική αμείωτη αρμονική ταλάντωση! Και εδώ ξεχάσαμε κάτι. Την ενέργεια που εκπέμπεται με τη μορφή εκπομπής ΗΜΚ, πράγμα που δεν κάνουμε, στο διπλανό σχήμα όπου έχουμε μια κεραία (παλιότερα το λέγαμε εκφυλισμένο κύκλωμα Thomson). Γιατί την ξεχνάμε; Γιατί αποδεικνύεται ότι η ακτινοβολούμενη ισχύς είναι ανάλογη του  f 2 και παρότι το ρεύμα έχει αρκετά μεγάλη συχνότητα, η ισχύς αυτή είναι ασήμαντη, σε αντίθεση με την κεραία, που έχει τρομερά μεγαλύτερη ιδιοσυχνότητα και η ακτινοβολούμενη ισχύς σημαντική.
Ερχόμαστε τώρα στο κύκλωμα:


Με το άνοιγμα του διακόπτη η διαφορική εξίσωση που μπορώ να γράψω είναι –Ldi1/dt-q/C-Ldi2/dt=0 που για t=0 μου δίνει ότι  di1/dt=-di2/dt, δηλαδή μου λέει ότι ο ρυθμός μείωσης του ρεύματος στο ένα πηνίο είναι ίσος με το ρυθμό αύξησης του ρεύματος στο άλλο!
Βέβαια είναι σίγουρο ότι στο κύκλωμα θα επακολουθήσει ηλεκτρική ταλάντωση με πηνίο αυτεπαγωγής 2L, αλλά για να συμβεί αυτό θα πρέπει και τα δύο πηνία να διαρρέονται από την ίδια ένταση ρεύματος.
Να το πω αλλιώς, αν Ι0=10 Α, προσπαθεί να περάσει ρεύμα 10 Α από το δεύτερο πηνίο, που αντιστέκεται εμφανίζοντας πολύ μεγάλη ΗΕΔ λόγω αυτεπαγωγής, και όπου θα αρχίσει να διαρρέεται από ρεύμα που θα αυξάνεται, ενώ ταυτόχρονα θα μειώνεται η ένταση του ρεύματος στο πρώτο πηνίο και πολύ γρήγορα θα έρθει στιγμή που τα πηνία θα διαρρέονται από το ίδιο ρεύμα, όχι όμως 5 Α, αλλά μικρότερης έντασης, ας πούμε 4 Α. γιατί; Γιατί όλη αυτή η μεταβολή της έντασης θα πρέπει να γίνει σε απειροελάχιστο χρόνο dt, αλλά αυτό σημαίνει πολύ μεγάλο ρυθμό μεταβολής της έντασης του μαγνητικού…. Ηλεκτρικό…. ΗΜΚ.
Έτσι φτάνουμε να πούμε ότι θα έχουμε εκπομπή ενός ηλεκτρομαγνητικού παλμού απειροελάχιστης διάρκειας, ώσπου τα δύο πηνία να διαρρέονται από την ίδια ένταση ή αν θέλετε στην προσπάθεια να μεταφερθεί ενέργεια από το ένα πηνίο στο άλλο.
Ερχόμαστε έτσι στην ερμηνεία που έδωσε παραπάνω ο Μανώλης.
ΥΓ.
Στα παραπάνω κυκλώματα, έβαλα το διακόπτη αριστερά ώστε να μην έχουμε προβλήματα με το διακόπτη και σπινθήρες, ενώ μπορείτε να βλέπετε στο τελευταίο κύκλωμα τον πυκνωτή στη θέση του διακόπτη…

